17)

I osa IX jaotist täiendatakse 1a peatükiga järgmiselt: „1A PEATÜKK Lihtsustatud deklaratsiooni või kohapeal toimuva tollivormistuse ühtne luba 1. jagu Taotluste esitamise kord Artikkel 253h 1. Lihtsustatud deklaratsiooni või kohapeal toimuva tollivormistuse ühtse loa taotlus esitatakse ühele artikli 14d lõigetes 1 ja 2 osutatud tolliasutusele. Kui aga lihtsustatud deklaratsiooni või kohapeal toimuva tollivormistuse ühtset luba taotletakse lõppkasutuse või majandusliku mõjuga tolliprotseduuri ühtse loa taotlemise kontekstis või pärast seda, kohaldatakse artikli 292 lõikeid 5 ja 6 või artikleid 500 ja 501. 2. Kui osa asjaomaseid andmeid ja dokumentatsiooni hoitakse mõnes teises liikmesriigis kui see, kus asub tolliasutus, kellele taotlus esitatakse, täidab taotleja nõuetekohaselt lisas 67 esitatud taotluse vormi lahtrid 5a, 5b ja 7. 3. Taotleja peab tagama kergesti ligipääsetava keskuse olemasolu või nimetama taotleja juhtkonda kuuluva kontaktisiku selles liikmesriigis, kus taotlus esitatakse, et muuta tolliasutustele kättesaadavaks kogu teave, mida on vaja ühtse loa andmiseks ette nähtud nõuetele vastavuse tõendamiseks. 4. Võimaluse piires edastavad taotlejad vajalikud andmed tolliasutusele elektrooniliselt. 5. Asjakohaseks tolliprotseduuriks vajaliku, asjaomaste liikmesriikide vahelise elektroonilise andmevahetussüsteemi kasutuselevõtmiseni võib luba andev tolliasutus keelduda lõike 1 kohaselt esitatud taotluste vastuvõtmisest, juhul kui ühtne luba põhjustaks ülemäärase haldustasu. Artikkel 253i 1. Liikmesriigid edastavad komisjonile nimekirja artikli 253h lõikes 1 osutatud tolliasutustest, kuhu taotlused tuleb saata, ning kõik kõnealuse nimekirja muudatused. Komisjon teeb selle teabe Internetis kättesaadavaks. Kõnealused asutused on luba andvad tolliasutused, mis annavad lihtsustatud deklaratsioonide ja kohapeal toimuva tollivormistuse ühtseid lube. 2. Liikmesriigid nimetavad keskasutuse, mis vastutab liikmesriikidevahelise ning liikmesriikide ja komisjoni vahelise teabevahetuse eest, ning teavitavad sellest keskasutusest komisjoni. 2. jagu Loa andmise kord Artikkel 253j 1. Kui taotletakse lihtsustatud deklaratsiooni või kohapeal toimuva tollivormistuse ühtset luba, teeb luba andev tolliasutus teistele asjaomastele tolliasutustele kättesaadavaks järgmise teabe: a) taotluse; b) loa projekti; c) kõik loa andmiseks vajalikud andmed. Teave tehakse kättesaadavaks artiklis 253m osutatud sidesüsteemi abil niipea, kui süsteem on kättesaadav. 2. Luba andev tolliasutus teeb lõike 1 punktides a, b ja c osutatud teabe kättesaadavaks järgmiste tähtaegade jooksul: a) 30 kalendripäeva jooksul, kui taotlejale on varem võimaldatud lihtsustatud deklaratsiooni või kohapeal toimuvat tollivormistust või antud artikli 14a lõike 1 punktis a või c osutatud volitatud ettevõtja sertifikaat; b) kõikidel muudel juhtudel 90 kalendripäeva jooksul. Kui luba andev tolliasutus ei suuda kõnealusest tähtajast kinni pidada, võib ta seda 30 kalendripäeva võrra pikendada. Sellistel juhtudel teavitab luba andev tolliasutus taotlejat tähtaja pikendamise põhjustest enne kõnealuse tähtaja möödumist. Tähtaeg hakkab kehtima kuupäevast, mil luba andev tolliasutus on saanud kõik lõike 1 punktides a, b ja c osutatud vajalikud andmed. Luba andev tolliasutus teavitab taotlejat sellest, et avaldus on vastu võetud, ning teatab kuupäeva, millest alates tähtaeg kehtima hakkab. 3. Kuni 31. detsembrini 2009 pikendatakse lõike 2 esimeses lõigus ette nähtud 30- või 90-kalendripäevaseid maksimumperioode vastavalt 90 ja 210 päevani. Artikkel 253k 1. Selle liikmesriigi luba andev tolliasutus, kus taotlus esitati, ning taotletava ühtse loa andmisesse kaasatud teiste liikmesriikide tolliasutused teevad koostööd tegevus- ja aruandlusnõuete, sealhulgas ühtse loa alusel tehtava tolliprotseduuri järelevalve kontrollikava kehtestamisel. Asjaomaste tolliasutuste vahel tolliprotseduuri(de) otstarbel vahetatav teave ei ületa aga lisas 30A sätestatud teabe ulatust. 2. Ühtse loaga seotud teiste liikmesriikide tolliasutused esitavad luba andvale tolliasutusele oma vastuväited 30 kalendripäeva jooksul loa projekti kättesaamise kuupäevast. Kui teavitamiseks on vaja täiendavat aega, teatatakse sellest luba andvale tolliasutusele võimalikult kiiresti ja igal juhul kõnealuse tähtaja jooksul. Täiendavat tähtaega võib pikendada kuni 30 kalendripäeva võrra. Tähtaja pikendamisel teavitab luba andev tolliasutus taotlejat sellest. Kui esitatakse vastuväited ning tolliasutused ei jõua kõnealuse perioodi vältel kokkuleppele, jäetakse taotlus vastuväidete osas rahuldamata. Kui tolliasutus, kelle poole pöörduti, ei vasta esimeses lõigus sätestatud tähtaja (tähtaegade) jooksul, võib luba andev tolliasutus eeldada, et vastuväiteid loa andmisele ei ole, kusjuures tolliasutus, kelle poole pöörduti, vastutab menetluse tulemuse eest. 3. Enne taotluse osalist või täielikku rahuldamata jätmist teatab luba andev tolliasutus kavandatava otsuse aluseks olevad põhjused taotlejale, kellele antakse võimalus esitada oma seisukoht 30 kalendripäeva jooksul kõnealuse teate esitamise kuupäevast. Artikkel 253l 1. Kui ühtse loa taotlejal on artikli 14a lõike 1 punktis a või c osutatud volitatud ettevõtja sertifikaat, antakse luba pärast seda, kui on korraldatud vajalik teabevahetus järgmiste poolte vahel: a) taotleja ja luba andev tolliasutus; b) luba andev tolliasutus ja teised taotletava ühtse loaga seotud tolliasutused. Kui taotlejal ei ole artikli 14a lõike 1 punktis a või c osutatud volitatud ettevõtja sertifikaati, antakse luba juhul, kui luba andev tolliasutus on veendunud, et taotleja suudab täita artiklites 253, 253a ja 253c sätestatud või osutatud loa saamise tingimusi ja kriteeriume, ning pärast seda, kui on korraldatud käesoleva lõike esimeses lõigus osutatud vajalik teabevahetus. 2. Kui luba andev tolliasutus on saanud teiste asjaomaste tolliasutuste nõusoleku ega ole saanud neilt põhjendatud vastuväiteid, annab luba andev tolliasutus loa lisas 67 sätestatud vormis 30 kalendripäeva jooksul pärast artikli 253k lõikes 2 või 3 sätestatud perioodide möödumist. Luba andev tolliasutus teeb loa kättesaadavaks osalevate liikmesriikide tolliasutustele, kasutades artiklis 253m osutatud info- ja sidesüsteemi niipea, kui see on kättesaadav. 3. Lihtsustatud deklaratsiooni ja kohapeal toimuva tollivormistuse ühtseid lube tunnustatakse kõikides lahtris 10 või lahtris 11 või neis mõlemas lahtris osutatud liikmesriikides vastavalt vajadusele. 3. jagu Teabevahetus Artikkel 253m 1. Tolliasutuste omavahelises teabe- ja sideprotsessis ning komisjoni ja ettevõtjate teavitamiseks kasutatakse komisjoni ja tolliasutuste omavahelisel kokkuleppel määratletud elektroonilist info- ja sidesüsteemi. Ettevõtjatele antav teave piirdub lisas 67 sätestatud lihtsustatud protseduuride taotluse vormi selgitavate märkuste II jaotise punktis 16 määratletud salastamata andmetega. 2. Komisjon ja tolliasutused vahetavad ja säilitavad lõikes 1 osutatud süsteemi abil järgmisi andmeid ning omavad neile juurdepääsu: a) taotluste andmed; b) lubade andmise protsessiks vajalikud andmed; c) artikli 1 lõigetes 13 ja 14 osutatud protseduurideks antud ühtsed load ning asjakohastel juhtudel nende muutmised, peatamised ja kehtetuks tunnistamised; d) vastavalt artikli 253 lõikele 8 tehtud korduvhindamiste tulemused. 3. Komisjon ja liikmesriigid võivad loa omanikuga eelneval kokkuleppel Interneti kaudu avalikkusele teatavaks teha ühtsete lubade loetelu, samuti lisas 67 sätestatud lihtsustatud protseduuride taotluse vormi selgitavate märkuste II jaotise punktis 16 määratletud mittekonfidentsiaalsed andmed. Loetelu uuendatakse.”